**Bács-Kiskun vármegyében is megjelent a madárinfluenza, így már hat vármegyét érint a járvány**

**Az elmúlt napokban egymástól járványtanilag független két Bács–Kiskun vármegyei baromfitelepen, egy tojótyúk- és egy mulardkacsa állományban azonosították a betegséget. Ezenfelül a már fertőzött Hajdú-Bihar vármegyében egy mulardkacsákat és egy hízóludakat tartó gazdaságban, Békés vármegyében pedig egy tojótyúkállományban igazolta a madárinfluenza vírus H5N1 altípusának jelenlétét a Nemzeti Élelmiszerlánc-biztonsági Hivatal (Nébih) laboratóriuma. Az érintett gazdaságokban együttesen csaknem 220 ezer baromfi ártalmatlanítását rendelte el a hatóság a járvány továbbterjedésének megakadályozása érdekében.**

Az elmúlt hetek kitöréseit követően, a Bács-Kiskun vármegyei Soltszentimrén is madárinfluenzára utaló tüneteket tapasztaltak egy tojótyúkokat tartó gazdaságban, valamint egy Bugacon lévő mulardkacsa állományban. A Nébih laboratóriuma megerősítette a madárinfluenza vírus H5N1 altípusának jelenlétét mindkét gazdaságban.

A fertőzéssel már érintett Hajdú-Bihar vármegyében egy nyíradonyi mulardkacsa állományban a betegségre jellemző tünetek megjelenése, Csökmő településen egy tömőlúdtelepen pedig a megemelkedett elhullás miatt merült fel a madárinfluenza gyanúja. A szintén fertőzött Békés vármegyében, Tótkomlóson egy tojótyúktelepen is a megemelkedett elhullás miatt következtettek a betegség lehetséges megjelenésére. A laboratóriumi vizsgálat minden esetben igazolta a vírus jelenlétét.

A madárinfluenza-kitörésben értintett gazdaságok körül a 3 km sugarú védőkörzetek és a megfigyelési körzetek kijelölése megtörtént, valamint megkezdődtek a járványügyi vizsgálatok. Továbbá azonnal életbe léptek a járványvédelmi és állatmozgatási korlátozások.

A nagyszámú új kitörés a járványhelyzet súlyosságának újabb bizonyítéka, ezért a Nébih ismételten felhívja a baromfitartók figyelmét, hogy fokozottan ügyeljenek állataik biztonságára, és szigorúan tartsák be a járványvédelmi előírásokat! Különösen fontos a házi szárnyasok zártan tartására vonatkozó kötelezettség, valamint az alapvető járványvédelmi ajánlások fokozott betartása.

A hatályos előírásokról és az aktuális madárinfluenza-járványhelyzetről a Nébih tematikus aloldalán tájékozódhatnak: <https://portal.nebih.gov.hu/madarinfluenza>

2024. október 21.

Nemzeti Élelmiszerlánc-biztonsági Hivatal